Pietersen kap na KSA | Maroela Media
Kevin Pietersen. (AP Photo/Kirsty Wigglesworth)
Of jy nou van Kevin Pietersen in sy speeldae gehou het of nie; die man het 'n briljante krieketbrein en hy skroom nie om sy mening op sosiale media te lug nie.
Die 40-jarige Engelse kolfster het onder meer vroeër op sy amptelike Twitter-rekening gepleit dat Mark Boucher as die Proteas se afrigter aangestel moet word, terwyl hy meer onlangs ook sy stem oor plaasmoorde dik gemaak het.
Met Krieket Suid-Afrika (KSA) se sinkende bootjie wat die een stormagtige ekspedisie na die ander aanpak, het Pietersen weer eens nie geskroom om te sê wat hy van die situasie dink nie.
"Genugtig, wat tans met Suid-Afrikaanse krieket gebeur is 'n katastrofe," het hy op Twitter geskryf.
Die Suid-Afrikaanse Sportkonfederasie en Olimpiese Komitee (Saskok) het verlede week genoeg gehad van KSA se onbeholpenheid en het beslis dat 'n taakspan op die been gebring moet word om die beleërde nasionale krieketbeheerliggaam se doen en late te ondersoek.
Dit word berig dat, benewens die taakspan, KSA se raad en ander beamptes (onder wie die tydelike uitvoerende hoof, Kugandrie Govender) aangesê is om voorlopig hul pligte opsy te stel totdat die ondersoek afgehandel is.
"Ek is ongelooflik jammer vir al die wonderlike mense wat vir die organisasie werk, sowel as vir die spelers wat noodgedwonge as gevolg van hierdie ramp moet ly," het Pietersen verder geskryf.
Altesaam dertig van Suid-Afrika se voorste mans- en vrouespelers het ook onlangs 'n verklaring uitgereik om hul misnoeë te kenne te gee met die huidige stand van krieket in die land.
Die verklaring is onder andere deur Quinton de Kock en Dané van Niekerk – nasionale kapteins – sowel as spelers soos Lungi Ngidi, Kagiso Rabada en Temba Bavuma onderteken.
"As Proteas is ons bekommerd oor die toekoms van die spel in Suid-Afrika; daar moet besluite geneem word wat in die beste belang van krieket is, anders kan die spel wat ons liefhet, onherstelbaar beskadig word in hierdie land," het die verklaring gelui.
Pietersen het heelhartig met die spelers saamgestem: "Hierdie rillervertoning kan die doodskoot vir krieket wees".
Intussen het Saskok aan die Internasionale Krieketraad (IKR) gesê dat sy ingryping nie as regeringsinmenging bestempel kan word nie.
"Daar bestaan geen twyfel dat KSA in oneer gebring is nie. Verskeie belanghebbendes, onder wie spelers en oudspelers, die regering, die publiek en borge, se vertroue in die organisasie het drasties afgeneem, " het Saskok in 'n brief gesê.
Sport unites SA! This horror show is finishing cricket! ????????‍♂️
— Kevin Pietersen???? (@KP24) September 11, 2020
Die krieketsirkus duur voort
Maak maar toe, ons stel nie meer belang nie!
Gooi maar op die ashoop. Julle beteken niks. Klaar met julle. Wil niks van julle hoor of sien nie!!!
KSA is besig om te sink. En daar is weinig in die land wat hieroor 'n traan wegvee. Ek persoonlik voel vere daaroor.
Kyk net wie is betrokke by die konsert en maak wette en reëls wat afgedwing word. Die dae van rugby is ook getel. Die sg administrateurs was nog nooit op 'n rugby of krieketveld nie. Onnosel idiote.